Szanyi: Elfogadja a választmány az elnökség lemondását
Szanyi Tibor, a szocialisták EP-mandátumot szerzõ képviselõje szerint pusztán személycserékkel nem tud boldogulni az MSZP.
A MSZP elnökségi tagja, Szanyi Tibor az ATV-nek azt mondta, hogy szombaton biztosan elfogadja a választmány az elnökség lemondását, szerinte "efelõl ne legyen kétség". Arra a kérdésre, hogy indul-e a párt elnöki posztjáért, azt felelte: „egy lepukkant Merci nem vonzó”. Szanyi szerint nem lesz sok jelentkezõ a pártelnöki posztra, ugyanis egy „csillivilli Mercibe” sofõrként beülni egészen más dolog.

Mesterházy Attila pártelnök vasárnap este, az EP-választás elõzetes eredményének ismeretében jelentette be, hogy az MSZP elnöksége felajánlja lemondását a párt szombaton ülésezõ választmányának.

Szanyi Tibor a Magyar Rádió hétfõ reggeli mûsorában is nyilatkozott, és azt mondta, hogy fél órával az esti sajtótájékoztató elõtt ült össze az elnökség, és mindenki számára egyértelmû volt, hogy le kell mondani. Soha ilyen rossz eredménye nem volt az MSZP-nek - mondta.

Bár szombaton lesz a választmányi ülés, Szanyi szerint "a tisztújítás mértéke és idõpontja még kérdés". Szanyi ugyanis egyelõre nem lát jelentkezõket, de "biztosan lesznek".
EP-választás 2014